รัฐบาลไทย-ข่าวทำเนียบรัฐบาล-ม.ล.ปนัดดาฯ บรรยายพิเศษเรื่อง 'ปรัชญาความพอเพียง' แก่ข้าราชการ คณาจารย์ นักเรียน นักศึกษา ณ พิพิธภัณฑ์และหอสมุดสมเด็จฯ กรมพระยาดำรงราชานุภาพ วังวรดิศ
วันจันทร์ที่ 25 มิถุนายน 2561
ม.ล.ปนัดดาฯ บรรยายพิเศษเรื่อง 'ปรัชญาความพอเพียง' แก่ข้าราชการ คณาจารย์ นักเรียน นักศึกษา ณ พิพิธภัณฑ์และหอสมุดสมเด็จฯ กรมพระยาดํารงราชานุภาพ วังวรดิศ
ม.ล.ปนัดดาฯ บรรยายพิเศษเรื่อง 'ปรัชญาความพอเพียง' แก่ข้าราชการ คณาจารย์ นักเรียน นักศึกษา ณ พิพิธภัณฑ์และหอสมุดสมเด็จฯ กรมพระยาดํารงราชานุภาพ วังวรดิศ
เมื่อวันอาทิตย์ที่ ๒๔ มิถุนายน ๒๕๖๑
ม.ล.ปนัดดา ดิศกุล ผู้ช่วยรัฐมนตรีประจํานายกรัฐมนตรี ปฏิบัติราชการกระทรวงยุติธรรม
ในฐานะประธานพิพิธภัณฑ์และหอสมุดสมเด็จฯ กรมพระยาดํารงราชานุภาพ
บรรยายพิเศษเรื่อง 'ปรัชญาความพอเพียง' แก่ข้าราชการ คณาจารย์ นักเรียน นักศึกษา
ณ พิพิธภัณฑ์และหอสมุดสมเด็จฯ กรมพระยาดํารงราชานุภาพ วังวรดิศ
เขตป้อมปราบศัตรูพ่าย กรุงเทพฯ
ม.ล.ปนัดดาฯ กล่าวตอนหนึ่งว่า "เราพูดกันมาด้วยความมุ่งมั่นตั้งใจว่าจะปฏิบัติกันให้ได้เป็นรูปธรรม
ในเรื่องปรัชญาเศรษฐกิจพอเพียง อันถือเป็นปรัชญานําพาชาติสู่ความอยู่รอดปลอดภัย
ที่พระบาทสมเด็จพระปรมินทรมหาภูมิพลอดุลยเดช รัชกาลที่ ๙ ได้ทรงพระกรุณาพระราชทานคําชี้แนะ
การดําเนินชีวิตแก่พสกนิกรชาวไทยมาเป็นเวลาเนิ่นนานตั้งแต่ข้าพเจ้าจําความได้เมื่อเข้ารับราชการ
สมเด็จพระเจ้าอยู่หัวมหาวชิราลงกรณ บดินทรเทพยวรางกูร ได้ทรงมีรับสั่งให้ลูกหลานเยาวชน
และประชาชนชาวไทยได้สืบสานพระราชปณิธานปรัชญาความพอเพียง เดินตามรอยพระยุคลบาท
ของสมเด็จพระบรมชนกนาถ พระองค์ทรงเน้นย้ําถึงแนวทางการแก้ไขเพื่อให้สังคมรอดพ้นจากวิกฤติการณ์
ทางเศรษฐกิจและสามารถดํารงอยู่ได้อย่างมั่นคงภายใต้กระแสโลกาภิวัตน์และความเปลี่ยนแปลงต่างๆ
ที่เกิดขึ้นอย่างไม่น่าเชื่อ ซึ่งแน่นอนมีทั้งบวกและลบ กระทั่งทําให้ภาพลักษณ์ของสังคม ของประเทศ
และของโลกเปลี่ยนแปลงไปซึ่งก็เช่นกันเป็นทั้งบวกและลบ ปรัชญาความพอเพียง เป็นแนวคิดและการกระทํา
ที่หลายผู้หลายฝ่ายปฏิบัติกันอยู่จนถือเป็นเอกลักษณ์ของชาติ เป็นการน้อมนําความดีความเป็นมงคลชีวิต
สู่ครอบครัวและสังคม บ้างก็หารู้ตัวไม่ ว่าความสําเร็จและความดีที่เกิดขึ้นแก่ตนและสังคมหลายประการ
มีกําเนิดมาจากปรัชญาพระราชทานดั่งว่านี้ เป็นปรัชญาอันชี้ถึงทิศทางการดํารงอยู่และการปฏิบัติตน
ของประชาชนในทุกๆ ระดับตั้งแต่ระดับครอบครัว ชุมชน หมู่บ้าน ตําบล อําเภอ จังหวัด กลุ่มจังหวัด
จนถึงระดับประเทศ ทัศนคติในการพัฒนาและบริหารองค์กรและสังคมให้ดําเนินไปในทิศทางสายกลาง
โดยเฉพาะการพัฒนาเศรษฐกิจและสังคมในรูปแบบของความประหยัด ไม่ฟุ้งเฟ้อฟุ่มเฟือย
เพื่อให้ทันต่อทัศนคติของโลกยุคใหม่ในการปรับเปลี่ยนสู่การมีชีวิตที่เรียบง่าย (a simple life)
และยึดหลักสุจริตธรรม (code of honour) เป็นหัวใจในการครองตนและครองงาน
ไม่ใช่การเอารัดเอาเปรียบ ทุจริตคดโกง ซื้อเสียงซื้อคะแนน ซื้อความเป็นที่นิยมชมชอบอีกต่อไป
ปรัชญาความพอเพียง มีความหมายถึง ความพอประมาณ ความมีเหตุผล
รวมถึงความจําเป็นที่จะต้องมีระบบภูมิคุ้มกันในตัวที่ดี กล่าวคือ การมีเหตุผลในการกระทําสิ่งหนึ่งๆ
ที่เราสามารถอธิบายได้ ต่อการกระทําอันเกิดจากการเปลี่ยนแปลงทั้งภายในและภายนอก
ความรอบรู้ทางวิชาการ และการเรียนรู้ในชีวิตจริง อันเป็นคําสอนจากบิดามารดา ครูอาจารย์
บุคคลจึงมีความรอบคอบ มีความรับผิดชอบชั่วดีในการนําหลักคิดและการเรียนรู้ทั้งทางหลักวิชา
และประสบการณ์ชีวิตจริงมาใช้ในการวางแผนและการดําเนินการอย่างมีขั้นตอน เป็นระบบแบบแผน
ปรัชญาอันเป็นค่านิยมที่มีความศักดิ์สิทธิ์นี้สอนให้บุคคลไม่เป็นคนที่ทําอะไรตามอําเภอใจด้วยความผลีผลามหรือสุ่มเสี่ยง
กับอีกสอนให้เรามีความระมัดระวังตัวในการคบหาสมาคมกับผู้คน กล่าวคือ 'คบคนพาล
พาลพาไปหาผิด คบบัณฑิต บัณฑิตพาไปหาผล' (you are who you associate with ซึ่งมีความหมายว่า
คบหาสมาคมกับใครผู้ใด คุณก็เป็นเช่นนั้น) ประการสําคัญ ผู้นําองค์กรและสังคมทั้งภาครัฐและเอกชน
ต้องช่วยกันเสริมช่วยกันสร้างพื้นฐานจิตใจของตนเองเพื่อเป็นแบบอย่างที่เหมาะสม
และร่วมกันเสริมสร้างความสํานึกในคุณธรรมจริยธรรม ความซื่อสัตย์สุจริต และมีความรอบรู้ที่เหมาะสม
ดําเนินชีวิตด้วยความอดทน ความเพียร มีความรอบคอบ
ไม่กระทําสิ่งหนึ่งสิ่งใดอันเป็นความเสี่ยงภัย และขาดมาตรการตรวจสอบ
เพื่อสร้างความมั่นใจให้เกิดขึ้นแก่คนในองค์กรและชาติบ้านเมือง
หัวใจของปรัชญาความพอเพียงจึงอยู่ที่ตรงนี้ ความซื่อสัตย์สุจริต ความมุ่งมั่นขวนขวาย ความไม่ผลีผลาม
มีความรอบคอบ รู้จักการให้อภัย และความปรารถนาดีที่มีต่อกัน ซึ่งล้วนเป็นสิ่งที่ใช้เงินทองหาซื้อมาไม่ได้
นอกจากคุณงามความดีของปัจเจกบุคคลและสมาชิกในสังคมด้วยกันทั้งสิ้น" ม.ล.ปนัดดา กล่าว